पाएं अपने शहर की ताज़ा ख़बरें और फ्री ई-पेपरडाउनलोड करें
पदमपुर रोड स्थित कल्याण भूमि में शनिवार से शुरू हुआ अंतिम संस्कार का क्रम रविवार को भी जारी रहा। सुबह 7 बजे पहला अंतिम संस्कार हुआ, फिर शाम तक 15 और हुए। इनमें से कुछ मौतें कोरोना संक्रमण के कारण थी तो कुछ अन्य बीमारी के कारण। कल्याण भूमि में एक साथ जल रही चिताओं के चलते वहां पूरी तरह सन्नाटा पसरा था
शव के साथ आने वाले परिजनों की आंखों में रुला देने वाली कहानियां तो थी ही, एक खौफ भी था...और सरकारों के प्रति गुस्सा भी। एक शव के साथ आए परिजनों ने बताया कि उनके परिवारजन को कोरोना हुआ था और वे दिल्ली ले गए थे। वहां पहले तो अस्पताल में भर्ती होने के लिए कशमकश, फिर ऑक्सीजन और रेमडेसिविर व दूसरी दवाआें के लिए लड़ाई। दिनभर हम इसी भागदौड़ में लगे रहते। उन्होंने सवाल किया कि जब सरकारों को दूसरी लहर के बारे में पता था तो क्यों उन्होंने समय रहते व्यवस्था नहीं की? क्यों उन्होंने लोगों को मरने के लिए छोड़ दिया?
कल्याण भूमि की अब स्थिति यह है कि शनिवार को वहां 21 संस्कार हुए थे। इनमें 14 चिताओं व 7 एलपीजी शवदाह गृह में। रविवार को कल्याण भूमि के सहसचिव राजकुमार किंगर ने इन सभी परिजनों को फोन कर आग्रह किया कि अपने-अपने परिजनों की अस्थियां ले जाएं, ताकि दूसरे शवों के लिए यहां जगह बन सके। किंगर बताते हैं, 2 दिनों में श्रीगंगानगर शहर के सबसे भयावह हालात उन्होंने देखे हैं। दिल्ली व अन्य महानगरों की तरह यहां भी शव की मुक्ति के लिए इंतजार करना पड़ रहा है। रविवार शाम 5 बजे तक कल्याण भूमि में 16 संस्कार हो गए थे। इसमें 7 संस्कार शव दाह गृह से किए गए। सेवादार जयकिशन व हरीश ने बताया कि कई बार परिवार के शामिल लोग भी शव को छूने से परहेज करते हैं।
ऐसे में शवों को खुद ही उठाकर अंत्येष्टि कर रहे है। परिजनों की स्थिति देखकर हमारा कलेजा भी दहल जाता है। कर्मी रामकुमार, फकीरचंद व हरीश ने बताया कि अब तो सुबह आने के बाद दोपहर में खाना खाने भी नहीं जाते। भगवान से हर पल यही दुआ कर रहे हैं, अब और मौत न हो। किसी का घर न उजड़े। लोगों का यह दुख देखा नहीं जाता।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn